उसेन बोल्टलाई कोरोना संक्रमण
आठ पटकका ओलम्पिक च्याम्पियन एवं जमैकाका पूर्व धावक उसेन बोल्टलाई कोरोना संक्रमण भएको छ । बोल्टका एजेन्ट रिक्की सिम्सले सीएनएनसँगको कुराकानीमा बोल्टलाई कोरोना संक्रमण भएको पुष्टि गर्दै उनमा कुनै पनि लक्षण नदेखिएको बताएका छन् ।
जमैका — आठ पटकका ओलम्पिक च्याम्पियन एवं जमैकाका पूर्व धावक उसेन बोल्टलाई कोरोना संक्रमण भएको छ । बोल्टका एजेन्ट रिक्की सिम्सले सीएनएनसँगको कुराकानीमा बोल्टलाई कोरोना संक्रमण भएको पुष्टि गर्दै उनमा कुनै पनि लक्षण नदेखिएको बताएका छन् ।कोरोनाको रिपोर्ट आउनुअघि बोल्टले सामाजिक सञ्जालमा भनेका थिए, ‘सतर्कताका लागि म आफैं क्वारेन्टाइन बसेको हुँ, यसलाई सहज रूपमा लिऊँ ।’ बोल्टले जमैकामा जन्मदिनको अवसरमा पार्टी आयोजना गरेका थिए र त्यसमा म्यानचेस्टर सिटी र इंग्ल्यान्डका फरवार्ड रहिम स्टर्लिङ पनि पाहुनाको रूपमा रहेको जनाइएको छ । इंग्ल्यान्डले सेप्टेम्बर ५ मा नेसन्स लिगमा आइसल्यान्डसँग खेल्दै छ र त्यसको ३ दिनपछि डेनमार्कसँग खेल्नेछ ।‘मैले शनिबार परीक्षण गरेको थिएँ, किनभने मेरो काम थियो । म जिम्मेवार हुन खोजिरहेको छु, त्यसैले म आफ्ना साथीहरूका लागि यहाँ बसिरहेको छु,’ बोल्टले भने, ‘मलाई संक्रमणको कुनै संकेत देखिएको छैन । त्यसैकारण म क्वारेन्टाइनमा बसिरहेको छु र यसको पुष्टिका लागि नतिजा पर्खिरहेको छु । स्वास्थ मन्त्रालयको प्रोटोकल कस्तो छ त्यो पनि हेरिरहेको छु ।’विश्व कीर्तिमानी धावक बोल्टले लन्डनमा भएको विश्व च्याम्पियनसिपपछि २०१७ मा संन्यास लिएका थिए । उनले अस्ट्रेलियाको क्लब सेन्ट्रल कोस्ट मारिनर्सबाट २०१८ मा प्रशिक्षण पनि गरेका थिए । तर उनले फुटबलबाट आफ्नो खेलजीवन अगाडि बढाउन सकेनन् । विश्व खेलकुदका ठूला स्टारहरू कोरोना संक्रमणमा परिसकेका छन् । विश्व नम्बर एक टेनिस खेलाडी नोभाक जोकोभिजलाई जुनमा कोरोना संक्रमण भएको थियो भने आइतबारमात्र बार्सिलोनाका मिडफिल्डर मिरालेम प्जानिक संक्रमण सूचीमा थपिएका थिए ।बोल्टको जन्मदिनको पार्टीमा म्यानचेस्टर सिटीका स्टार खेलाडी रहिम स्टर्लिङ र बायर लेवरकुसनका लियोन बेली पनि सहभागी भएको जमैकन सञ्‍चारमाध्यमहरुले उल्लेख गरेका छन् ।बोल्टको जन्मदिन पार्टीमा गएका भनिएका वेस्ट इन्डिजका क्रिकेट स्टार क्रिस गेल समयमै यूएईमा किंग्स इलेभेन पन्जाबको टोलीसँग समावेश हुने भएको क्रिकइन्फोले जनाएको छ । कोभिड–१९ को स्वाब दुई पटक परीक्षण गर्दा नेगेटिभ नतिजा आएपछि गेल यूएई जान लागेका हुन् । यूएई जानु अघि ट्वान्टी–२० मा सर्वाधिक रन बनाएका गेलले इन्स्टाग्रामको स्टोरीमा भिडियो स्वाब परीक्षण गरिरहेको भिडियो हालेका छन् ।यूएई पुगेपछि उनको पुनः परीक्षण हुनेछ र ६ दिन क्वारेन्टाइनमा बस्नुपर्नेछ । क्वारेन्टाइनको पहिलो, तेस्रो र पाँचौं दिन पुनः स्वाब परीक्षण हुनेछ । यसलाई पार गरेपछि उनी जैविक परीक्षणबाट पन्जाबको टोलीसँगै रहेर प्रशिक्षण गर्न पाउने छन् । जमैकाको स्वास्थ्य मन्त्रालयका अनुसार पछिल्लो २४ घण्टामा जमैकामा १६ जनामा कोरोना संक्रमण रहेको पाइएको छ । अहिलेसम्म जमैकामा १ हजार ५ सय २९ संक्रमित भइसकेका छन् ।गेलले पछिल्लो पटक प्रतियोगितात्मक प्रतियोगिता खेलेको जनवरीमा बंगलादेश प्रिमियर लिगमा चट्टग्राम च्यालेन्जर्सबाट हो । हाल भइरहेको क्यारेबियन प्रिमियर लिगमा उनलाई सेन्ट किट्स एन्ड नेभिस प्याट्रियट्सले लिएको थियो । तर उनले व्यक्तिगत कारण देखाई नखेल्ने निर्णय गरेका थिए ।पन्जाबको भारतीय टोली गत साता नै यूएई आएर अहिले ६ दिने क्वारेन्टाइनको अन्तिममा पुगेका छन् । यसै महिनाको सुरुमा ब्याट्सम्यान करुन नैरलाई जुलाईमा कोरोना संक्रमण भएको जनाइएको थियो । तर दुई पटकको परीक्षणमा नेगेटिभ र दुई साता आइसोलेसनमा बसेपछि उनी टोलीसँगै यूएई लागेका थिए । 